《琵琶仙 闻高畟园典试粤西遥有此寄》
清代·李良年

过岭蛮烟，记曾是、横海楼船行处。又报驿骑装书，津喧一使星去。

携帐底、一番丝竹，尽销得、残笳剩鼓。笠叟珊瑚，蜑乡翡翠，多付吟句。

只频讶、五两风轻，镇吹送、相思旧游侣。待折白门杨柳，怅停舟何许。

君到日、红棉开尽，有绛襦、仙子堪赋。借问桃叶淩江，那时迎否。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。